钦定古今图书集成/明伦汇编/官常典/第708卷 > 温序
## 钦定古今图书集成/明伦汇编/官常典/第708卷 > 温序

按《后汉书》本传，“序字次房，太原祁人也。仕州从事。建
武二年，骑都尉弓里戍将兵平定北州，到太原，历访
英俊大人，问以策谋。戍见序，奇之，上疏荐焉。于是征
为侍御史，迁武陵都尉，病免官。六年，拜谒者，迁护羌
校尉。序行部至襄武，为隗嚣别将苟宇所拘劫。宇谓
序曰：‘子若与我并威同力，天下可图也’。序曰：‘受国重
任，分当效死，义不贪生，苟背恩德’。”宇等复晓譬之。序
素有气力，大怒，叱宇等曰：“贼何敢迫胁汉将！”因以节
挝杀数人。贼众争欲杀之，宇止之曰：“此义士死节，可
赐以剑。”序受剑，衔须于口，顾左右曰：“既为贼所迫杀，
无令须污土。”遂伏剑而死。序主簿韩遵、从事王忠持
尸归敛。光武闻而怜之，命忠送丧到洛阳，赐城傍为
冢地，赙糓千斛，缣五百匹，除三子为郎中。长子寿，服竟为邹平侯相。《梦序》告之曰：“久客思乡里。”寿即弃官，
上书乞骸骨归葬。帝许之，乃复旧茔焉。